	OSNOVNA ŠKOLA “12.DECEMBAR” SJENICA

	 Nastavni predmet:
	   Matematika

	 Razred:
	   VI

	 Datum realizacije:
	   22.01.2026. godine

	Redni broj časa
	   71.



	Nastavna tema/oblast:
	Racionalni brojevi

	Nastavna jedinica:
	Poredak i osnovne računske operacije u skupu racionalnih brojeva

	Tip časa:
	Sistematizacija

	Cilj časa:
	Utvrđivanje usvojenih znanja koja se tiču racionalnih brojeva, sabiranja i oduzimanja racionalnih brojeva, množenja i deljenja racionalnih brojeva

	Očekivani ishodi 
na kraju časa:
	Učenik će biti u stanju da:
· pročita, zapiše, uporedi i predstavi na brojevnoj pravoj racionalne brojeve u obliku razlomka i u decimalnom zapisu;
· odredi suprotan broj i apsolutnu vrednost racionalnog broja;
· izračuna vrednost jednostavnijeg brojevnog izraza i reši jednostavnu linearnu jednačinu i nejednačinu u skupu racionalnih brojeva;
· reši jednostavan problem iz svakodnevnog života koristeći brojevni izraz, linearnu jednačinu ili nejednačinu u skupu racionalnih brojeva.

	Nastavne metode:
	Samostalni rad učenika

	Nastavna sredstva:
	Mape uma, karton, drvene bojice, udžbenik, zbirka

	Oblici rada:
	Grupni rad

	Međupredmetne kompetencije:
	Učenik razvija:
· kompetencije za celoživotno učenje;
· komunikaciju;
· kompetencije za rad sa podacima i sadržajima;
· saradnju.

	Međupredmetno povezivanje:
	

	Ključni pojmovi:
	Racionalni brojevi, proširivanje i skraćivanje racionalnih brojeva, upoređivanje racionalnih brojeva, decimalni brojevi, sabiranje i oduzimanje racionalnih brojeva, množenje i deljenje racionalnih brojeva, jednačine, nejednačine, svojstva operacija, izrazi





	MOGUĆI TOK ČASA

	Planirane aktivnosti nastavnika:
	Planirane aktivnosti učenika:

	Uvodni deo časa (10 minuta)

	U uvodnom delu časa obnavljamo i rezimiramo pojmove i pravila koji se tiču racionalnih brojeva. Zatim učenike raspoređujemo u nehomogene, petočlane ili šestočlane grupe, tako da bude ukupno 5 grupa.
	· odgovara na postavljena pitanja nastavnika.

	Glavni deo časa (30 minuta)

	Kako je cilj časa sistematizacija, utvrđivanje i povezivanje u jednu celinu nastavnih sadržaja koji se odnose na poredak i osnovne računske operacije u skupu racionalnih brojeva, učenici će kroz mapu uma najpre pokazati u kojoj meri su dosad usvojili nastavne sadržaje, na koji ih način povezuju, a zatim će uz pomoć nastavnika, njegovih saveta i korekcija napraviti poster.
Nastavnik učenicima opisuje današnje aktivnosti. Ističe njihov zadatak, a to je da naprave poster u kome će povezivati, na odgovarajući način, pojmove i sadržaje koje su usvojili na prethodnim časovima. Učenici navode šta sve treba da se nađe na posteru, a nastavnik po potrebi dopunjuje spisak. Pojmovi koje želimo da predstavimo su: racionalni brojevi, proširivanje i skraćivanje racionalnih brojeva, upoređivanje racionalnih brojeva, decimalni brojevi, sabiranje i oduzimanje racionalnih brojeva, množenje i deljenje racionalnih brojeva, jednačine, nejednačine, svojstva  operacija, izrazi.
Nastavnik ističe i tehničke detalje koje učenici moraju ispoštovati, a to je da pojam racionalan broj stoji u sredini, da krenu od centralnog i da se onda kreću ka perifernim pojmovima. Mapa se grana i bolje je da svaka grana bude drugačije obojena; svakoj grani dodeljujemo simbol, ključnu reč. Što se bojenja kasnije tiče, centralni pojam treba da bude najnaglašeniji, pojmovi i grane bliže centru treba da budu naglašene jačim bojama, a kako se krećemo ka periferiji postera, boje treba da budu slabije i manje naglašene. Da bi učenicima bilo jasnije šta se od njih očekuje, nastavnik može i pokazati primer adekvatne mape uma.
Zatim učenici skiciraju na manjim papirima, bez bojenja, kako bi oni to uradili grupno, uz zajednički dogovor. Nastavnik prati grupe, da li su iskoristili sve termine   i pojmove i da li su ih na adekvatan način povezali, kao i to da li su ispoštovali tehničke detalje. S obzirom na to da učenici nemaju puno iskustva u ovakvom radu, uloga nastavnika je veoma bitna u praćenju, korekcijama i savetima. Kada predlog grupe bude zadovoljavajući, tj. kada ispunjava gorenavedene uslove, nastavnik daje instrukcije datoj grupi da mapu uma precrtaju na veći papir, odnosno karton i da na odgovarajući način oboje dati poster.
Članovi svake grupe imaju i obavezu da odaberu po 5 zadataka iz nastavnih jedinica koje sistematizujemo i da ih zalepe na odgovaruće grane ili polja. Kasnije te zadatke dobija susedna grupa za domaći zadatak, s tim što nastavnik tek u završnom delu časa govori da su to zadaci za domaći rad za susednu grupu (kako bi svi sa istom idejom birali zadatke, tj. da ne bismo došli u situaciju da neke grupe ciljano biraju neadekvatne zadatke).
	· prati uputstva nastavnika;
· analizira i zaključuje;
· grupno izrađuju mape uma i sastavljaju zadatke;
· postavlja pitanja.

	Završni deo časa (5 minuta)

	U završnom delu časa predstavnici grupa (po dvoje iz svake grupe) predstavljaju svoj rad, uz obrazloženja na koji način su povezivali sadržaje. Predstavnici drugih grupa komentarišu rad. Nakon svih izlaganja, učenici, zajedno sa nastavnikom, biraju najbolji rad, koji kače na prigodno, vidljivo mesto u učionici kako bi učenicima bio dostupan i kako bi ga učenici memorisali i na taj  način imali što bolju  predstavu  o pojmovima i sadržajima koji se odnose na poredak i osnovne računske operacije      u skupu racionalnih brojeva, kao i o njihovoj povezanosti. Pobednička grupa biva oslobođena domaćeg zadatka.
	· predstavnici grupa (po dvoje iz svake grupe) predstavljaju svoj rad uz obrazloženja na koji način su povezivali sadržaje;
· predstavnici drugih grupa komentarišu rad;
· biraju najbolji rad.

	Načini provere 
ostvarenosti ishoda:
	· posmatranje učeničkog učešća, zaključivanja i odgovaranja na postavljena pitanja;
· analiziranje uspešnosti učenika u rešavanju zadataka.

	OKVIR ZA PREISPITIVANjE OSTVARENOG ČASA:
· Da li mi je adekvatan izbor načina provere ostvarenosti ishoda?
· Da li sam planirao/-la adekvatne aktivnosti učenika?
· Da li je bilo odstupanja/poteškoća prilikom ostvarivanja planiranog?
· Šta bih promenio/-la?

